CELEX: 62004TJ0085
Language: ro
Date: 2008-01-30
Title: Hotărârea Tribunalului de Primă Instanță (camera a cincea) din data de 30 ianuarie 2008. # Guido Strack împotriva Comisiei Comunităților Europene. # Funcție publică - Funcționari. # Cauza T-85/04.

HOTĂRÂREA TRIBUNALULUI DE PRIMĂ INSTANȚĂ (Camera a cincea)
      30 ianuarie 2008
      Cauza T‑85/04
      Guido Strack
      împotriva
      Comisiei Comunităților Europene
      „Funcție publică – Funcționari – Evaluare – Raport asupra evoluției carierei – Exercițiu de evaluare 2001/2002 – Legalitatea procedurii de evaluare”
      Obiectul: Acțiune având ca obiect o cerere de anulare, pe de o parte, a exercițiului de evaluare 2001/2002 în privința reclamantului
         și, pe de altă parte, a deciziei de adoptare a raportului asupra evoluției carierei întocmit în privința reclamantului în
         cadrul exercițiului menționat
      
      Decizia: Anulează decizia de adoptare a raportului asupra evoluției carierei întocmit în privința domnului Guido Strack pentru exercițiul
         de evaluare 2001/2002. Obligă Comisia la plata cheltuielilor de judecată.
      
      Sumarul hotărârii
      Funcționari – Evaluare – Directivă internă a unei instituții – Efecte juridice – Limite – Respectarea ierarhiei normelor juridice
      (Statutul funcționarilor, art. 43)
      În principiu, nimic nu interzice autorității împuternicite să facă numiri să stabilească, prin intermediul unei decizii interne
         cu caracter general, norme pentru exercitarea puterii discreționare conferite prin statut. Totuși, posibilitatea de a recurge
         la astfel de directive interne este supusă anumitor limite și, în special, obligației de respectare a principiului ierarhiei
         normelor juridice.
      
      O directivă internă este o normă inferioară statutului și reglementării adoptate pentru punerea în aplicare a acestuia. În
         consecință, directivele interne adoptate de instituțiile comunitare în materie de evaluare nu pot stabili în mod legal norme
         care să deroge de la dispozițiile statutului sau de la dispozițiile generale de aplicare a articolului 43 din statut, adoptate
         de aceleași instituții.
      
      Prin urmare, întrucât, în anumite situații când are loc modificarea atribuțiilor superiorului ierarhic sau schimbarea acestuia,
         dispozițiile generale de aplicare în vigoare pentru Comisie prevăd o obligație de întocmire a unor rapoarte parțiale asupra
         evoluției carierei și o ponderare a notelor atribuite de aceștia, această instituție nu putea prevedea într‑o dispoziție internă
         referitoare la evaluarea personalului într‑o perioadă tranzitorie corespunzătoare unei schimbări a sistemului de notare întocmirea
         raportului de către superiorul ierarhic în funcție la finalul perioadei de evaluare în urma unei simple consultări a superiorilor
         ierarhici anteriori.
      
      (a se vedea punctele 38-42)
      Trimitere la: Curte, 1 decembrie 1983, Blomefield/Comisia, 190/82, Rec., p. 3981, punctul 1; Tribunal, 5 octombrie 1995, Alexopoulou/Comisia,
         T‑17/95, RecFP, p. I‑A‑227 și II‑683, punctul 23; Tribunal, 2 iulie 1998, Ouzounoff Popoff/Comisia, T‑236/97, RecFP, p. I‑A‑311
         și II‑905, punctul 44; Tribunal, 8 decembrie 2005, Merladet/Comisia, T‑198/04, RecFP, p. I‑A‑403 și II‑1833, punctele 38,
         40, 41 și 43